R80 miljoen se buit teruggevindDie gebuite goedere. (Foto: Verskaf) Vermoedelik gesteelde goedere ter waarde van R80 miljoen is Woensdag in ŉ pakhuis in Bloemfontein gevind nadat dit glo van ŉ gekaapte vragmotor gebuit is. ŉ 44-jarige man, wat nie ŉ Suid-Afrikaanse burger is nie, is in hegtenis geneem nadat daar verneem is dat dié goedere onwettig in sy besit is. Sers. Malomola Kareli, polisiewoordvoerder, sê die Vrystaatse provinsiale georganiseerde misdaadeenheid, die Bloemfonteinse taktiese reaksiespan en plaaslike misdaadrekordsentrum het Woensdag op ŉ pakhuis toegeslaan wat moontlik gebruik word om goedere van gekaapte vragmotors te stoor. Die lede het die eienaar van die pakhuis, wat in die East End-sakepark geleë is, asook die verdagte in die pakhuis aangetref. Talle bokse is in die pakhuis aangetref. (Foto: Verskaf) Altesaam 1 680 bokse met dieselenjin-katalisators ter waarde van miljoene rande was in die pakhuis gestoor. Die beweerde eienaar van die bokse kon egter nie die nodige dokumente of fakture lewer wat die eienaarskap van die voorraad bevestig nie. Hy is in hegtenis geneem op aanklag van die besit van gesteelde goedere en sal na verwagting eersdaags in die hof verskyn. Verdere ondersoek deur die span het aan die lig gebring dat die gesteelde goedere glo van ŉ vragmotor afkomstig is wat in Mei tussen die Oos-Kaap en Gauteng gekaap is. “Die betrokke vragmotorbestuurder is glo op die dag deur ŉ groep onbekende mans in ŉ bakkie aangeval nadat hy langs die pad naby Venterstad in die Oos-Kaap stilgehou het,” sê Kareli. “Die verdagtes het die bestuurder in hul voertuig gedwing en na Bloemfontein toe gery om glo die besending in die pakhuis af te laai.” Die vragmotor is later sonder sy vrag aan die bestuurder, wat ongedeerd is, teruggegee. Die polisie is kort ná die voorval hieroor in kennis gestel. Volgens Kareli volg die span speurders tans leidrade op wat moontlik tot verdere inhegtenisnemings kan lei.